钦定古今图书集成/明伦汇编/官常典/第789卷 > 王靖
## 钦定古今图书集成/明伦汇编/官常典/第789卷 > 王靖

按《宋史王素传》：“素从子靖，字詹叔，早孤，自力于学，好
讲切天下利害。以祖荫历通判阆州，知滁州，主管北
京御史台。契丹数遣横使来，靖疏言：彼利中国赐遗，
挟虚声以济其欲，渐不可长，宜有以折之。又请复明
经科，加试贡士以策，观其所学，稍变声律之习。擢利
州路转运判官，提点陕西刑狱。乡户役于州县者，优”
则愿久留，劳则欲亟去，吏得权其迟速，靖一以岁月
遣代，遂为令。徙河东长子县。贼杀人，捕治十数辈，不
得实，皆释去。靖阅其牍曰：“此真盗也。”教吏曲折讯囚，
果服罪。为开封府推官。曹、濮盗害官，吏久不获，靖受
诏督捕，成擒者十八九。因言盗之不戢，由大姓为囊
櫜，请并坐之，著为令。徙广南转运使。熙宁初，广人讹
言交阯且至，老幼入保。事闻，中外以为忧。神宗曰：“王
靖在彼，可无念。”即拜太常少卿、直昭文馆、知广州。居
二年，入为度支副使，卒。子古。